বারীন দত্ত

বারীন দত্ত (জন্ম:২০ ডিসেম্বর ১৯১১ - মৃত্যু :২০ অক্টোবর ১৯৯৩) ছিলেন লাখাই ঐতিহাসিক দত্ত বংশের সন্তান।বৃটিশ বিরোধী আন্দোলনের নেতা, সিলেটের নানকার বিদ্রোহ আন্দোলনের প্রধান সংগঠক, ভাষা সৈনিক, ১৯৭১ সালের মুক্তিযুদ্ধের সংগঠক, বাংলাদেশের কমিউনিষ্ট পার্টির কেন্দ্রীয় কমিটির সাবেক সাধারণ সম্পাদক, বাংলাদেশ কৃষক সমিতির কেন্দ্রীয় কমিটির সাবেক সভাপতি,আজীবন সংগ্রামী জননেতা।

শৈশব ও শিক্ষা 

১৯১১ সালের ২০ ডিসেম্বর লাখাই থানার স্বজনগ্রাম টাউনশীপে জন্ম গ্রহণ করেন বারীন।। শৈশব কেটেছে সিলেট শহরে। পিতা হলেন রায় বাহাদুর এডভোকেট সতীশচন্দ্র দত্ত। মাতার নাম মনোরমা দত্ত। মনোরমা দত্ত হলেন চুনারুঘাট থানার তরফ পরগনার নরপতি ( জাজিউতা) গ্রামের জমিদার জগৎচন্দ্র বিশ্বাসের মেয়ে। লাখাই দত্ত বংশ বৃটিশ আমলে পশ্চিমবাংলা,পুর্ব বাংলা,আসামের আলোকিত ও উচ্চ শিক্ষিত বংশ ছিল। বৃটিশ আমলে লাখাই দত্ত বংশে ১২০ জন ছিলেন উচ্চ পর্যায়ের অফিসার।
১৯২৭ সালে নবম শ্রেণিতে পড়ার সময় বারীন দত্ত " তরুণ সংঘ" নামে একটি যুব সংগঠন প্রতিষ্ঠা করেন। এই সময় জলপাইগুড়ির অনুশীলন দলের নেতা বীরেন্দ্র চন্দ্র দত্তের সাথে সিলেটে দেখা হয়। পার্টির কাজকর্ম সম্পর্কে ব্যাপক আলোচনা হয়।

১৯২৯ সালে বারীন দত্ত সিলেট সরকারী পাইলট উচ্চ বিদ্যালয় থেকে ২ টি বিষয়ে লেটার নিয়ে প্রথম বিভাগে মেট্রিক পাশ করেন। ভর্তি হন সিলেট এম সি কলেজে। প্রথমে যোগ দেন অনুশীলন দলে। মতবিরোধ দেখা দিলে যুগান্তর দলে যোগ দেন। এম সি কলেজে ধর্মঘটে সক্রিয় অংশ গ্রহণ করায় কলেজ কর্তৃপক্ষ  তাকে বহিষ্কার করে।

১৯৩০ সালে তাঁর পিতা রায় বাহাদুর এডভোকেট সতীশ চন্দ্র দত্ত ভারতের কেন্দ্রীয় আইন সভার সদস্য পদে নির্বাচন করলে বারীন দত্ত প্রচারে নামেন।

১৯৩১ সালে ভর্তি হন কলকাতা রিপন কলেজে। ১৯৩৩ সালে জেল থেকে পরীক্ষা দিয়ে আই এ পাশ করেন। পরে মুক্তি পান। ১৯৩৩ সালের ডিসেম্বর মাসে গ্রেফতার হন। কলকাতা প্রেসিডেন্সী জেলে সাড়ে তিনমাস আটক থাকার পর ১৯৩৪ সালে মেদেনীপুর জেলার হিজলী বন্দী শিবিরে তাকে বিনা বিচারে তিন বছর আটক রাখা হয়। জেল খানায় কমিউনিস্ট নেতা সত্যেন সেন ও গোপাল হালদারের সাথে পরিচয় হয়। বন্দী শিবিরেই তিনি মার্কসবাদ লেলিনবাদের উপর জ্ঞান লাভ করেন কমিউনিষ্ট মতবাদে দীক্ষা লাভ করেন। ১৯৩৭ সালে কমরেড বারীন দত্তকে চট্রগ্রাম জেলার সন্দীপের এক দ্বীপে এনে অন্তরীন রাখা হয়। ১৯৩৭ সালের ডিসেম্বর মাসে চট্রগ্রামের সন্দীপ থেকে মুক্তি পেয়ে সিলেট শহরে যান।
সংগ্ৰামী জীবন
স্কুলে পড়াকালীন বারীন দত্ত ব্রিটিশবিরোধী আন্দোলনে জড়িয়ে পড়েন। ১৯২৭ সালে যখন তিনি অষ্টম শ্রেণি থেকে নবম শ্রেণিতে উঠেছেন, তখনই সন্ত্রাসবাদী দলে রিক্রুট হওয়ার জন্য ‘তরুণ সংঘ’ নামে একটি সংগঠন গড়ে তুলেছিলেন। পরে সন্ত্রাসবাদী দলগুলোর মধ্যকার দলাদলির কারণে ‘তরুণ সংঘ’ ছেড়ে দিয়ে একটি ছাত্র সংগঠনও গড়ে তোলেন। একপর্যায়ে সিলেট অঞ্চলে কৃষক ও চা-শ্রমিকদের নিয়ে আন্দোলন সংগঠিত করেন। বিগত শতাব্দীর ত্রিশের দশকে সাধারণ প্রজাদের জমির লড়াই ঐতিহাসিক ‘নানকার আন্দোলনে’ তিনি নেতৃত্ব দেন। বারীন দত্ত পাকিস্তান আমলে কমিউনিস্ট পার্টি নিষিদ্ধ হলে ‘আব্দুস সালাম’ নাম নিয়ে কাজ করেন। পরে তিনি এই নামেই পরিচিত হয়ে ওঠেন। জীবনের এক দশকের বেশি সময় তিনি কারাগারে কাটান। আবার জীবনের ৩০ বছর কাটিয়েছেন আত্মগোপনে।১৯৬৮ সালে গোপনে অনুষ্ঠিত পূর্ব পাকিস্তানের কমিউনিস্ট পার্টির সম্মেলনে তাকে সাধারণ সম্পাদক নির্বাচিত করা হয়। ১৯৭৩ সাল পর্যন্ত তিনি ওই দায়িত্ব পালন করেন। মুক্তিযুদ্ধের সময় ন্যাপ-কমিউনিস্ট পার্টি ও ছাত্র ইউনিয়নের যৌথ গেরিলা বাহিনী গঠনে অগ্রণী ভূমিকা পালন করেছেন। ১৯৯৩ সালের ২০ অক্টোবর এই বিপ্লবীর মৃত্যু হয়।

তথ্যসূত্র

বিষয়শ্রেণী: বিপ্লবী
বিষয়শ্রেণী:১৯১১-এ জন্ম
বিষয়শ্রেণী:১৯৯৩-এ মৃত্যু
বিষয়শ্রেণী:সিলেটের ব্যক্তি
বিষয়শ্রেণী:হবিগঞ্জ জেলার ব্যক্তি
বিষয়শ্রেণী:সিলেট সরকারি পাইলট উচ্চ বিদ্যালয়ের প্রাক্তন শিক্ষার্থী
বিষয়শ্রেণী:মুরারিচাঁদ কলেজের প্রাক্তন শিক্ষার্থী